钦定古今图书集成/明伦汇编/氏族典/第557卷 > 《廖用贤尚友录》 > 司马懿
## 钦定古今图书集成/明伦汇编/氏族典/第557卷 > 《廖用贤尚友录》 > 司马懿

按《晋书宣帝本纪》，“帝讳懿，字仲达，河内温县孝敬里
人，姓司马氏，京兆尹防第二子也。少有奇节，聪明多
大略，博学洽闻。汉建安六年上计掾，魏武帝辟为文
学掾，迁黄门侍郎，转主簿。魏国既建，迁太子中庶子，
为太子所信重，与陈群、吴质、朱铄号为‘四友’”，迁军司
马。魏文帝即位，封河津亭侯，转丞相长史。及魏受禅，
“以帝为尚书，转督御史中丞，封安国乡侯。黄初二年，
迁侍中尚书右仆射，五年，改封向乡侯。”六年，帝受顾
命辅政。明帝即位，改封舞阳侯，迁骠骑将军。太和元
年，天子诏帝屯于宛，加督荆豫二州诸军。四年，迁大
将军，加大都督，假黄钺。青龙三年，与大将军曹爽并
受遗诏辅少主。及齐王即位，迁侍中，持节、都督中外
诸军事、录尚书事。爽言于天子，徙帝为太傅，入殿不
趋，赞拜不名，剑履上殿。正始三年，天子追封谥皇考
京兆尹为舞阳成侯。六年，诏帝乘舆升殿。八年，帝称
疾不与政。嘉平元年，天子谒高平陵，爽兄弟皆从。帝
奏“永宁太后废爽兄弟，勒兵出迎。”天子收爽兄弟及
党诛之，天子以帝为丞相。二年，兖州刺史令狐愚、太
尉王凌贰于帝。三年四月，帝帅军到甘城，以凌归凌，
仰鸩死，其党皆夷三族。六月，帝寝疾，八月，崩于京师，
年七十三，葬于河阴，谥曰文贞，后改谥“文宣。”晋国初
建，追尊曰宣王。武帝受禅，上尊号曰“宣皇帝”，陵曰高
原，庙称高祖。帝内忌而外宽，猜忌多权变，有狼顾相，
大行杀戮。既而竟迁魏鼎云。